
            REPUBLIKA HRVATSKA
VUKOVARSKO-SRIJEMSKA ŽUPANIJA                     
                   OPĆINA LOVAS
                 OPĆINSKO VIJEĆE                                                                  

Na temelju  članka 30. stavka 7. Zakona o održivom gospodarenju otpadom (''Narodne novine'', broj   94/13  i  73/17),  članka   4.  Uredbe o gospodarenju komunalnim otpadom  (''Narodne novine'', broj   50/17),  i članka 29. Statuta Općine Lovas („Službeni vjesnik“ Vukovarsko-srijemske županije br. 05/13.), Općinsko vijeće Općine Lovas n a svojoj VIII. sjednici održanoj dana 29. prosinca 2017. godine, donijelo je

ODLUKU
o načinu pružanja javne usluge prikupljanja miješanog komunalnog
 otpada i biorazgradivog komunalnog otpada na području 
Općine Lovas

Uvodne odredbe
                                                                              Članak 1.
     (1) Ovom Odlukom se utvrđuju kriteriji i način pružanja javne usluge prikupljanja 
miješanog komunalnog otpada i biorazgradivog komunalnog otpada te povezane usluge odvojenog prikupljanja i otpadnog papira, metala, stakla, plastike, tekstila, problematičnog otpada i krupnog (glomaznog) otpada na području Općine Lovas.
[bookmark: _GoBack]     (2) Ova odluka sadrži odredbe o kriteriju obračuna količine otpada,  o standardnim veličinama i  drugim bitnim svojstvima spremnika za sakupljanje otpada, najmanjoj učestalosti odvoza otpada, obračunskim razdobljima, području pružanja javne usluge iz stavka 1. ovoga članka, kao i odredbe propisane člankom 4. stavkom 1. točke 1. - 10.  Uredbe o gospodarenju komunalnim otpadom i Opće uvjete o korištenju javne usluge prikupljanja miješanog komunalnog otpada i biorazgradivog otada i biorazgradivog komunalnog otpada.

Članak 2.
     (1)  Komunalni otpad je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede i šumarstva. 
     (2) Miješani komunalni otpad je otpad iz kućanstva i otpad iz trgovina, industrije i iz ustanova koji je po svojstvima i sastavu sličan otpadu iz kućanstva, iz kojeg posebnim postupkom nisu izdvojeni pojedini materijali (kao što je papir, staklo i dr.) te je u Katalogu otpada označen kao 20 30 01.
     (3) Biorazgradivi komunalni otpad je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede, šumarstva, a koji u svom sastavu sadrži biološki razgradiv otpad. Biorazgradivi komunalni otpad u okviru javne usluge je biootpad i otpadni papir i karton.
     (4) Reciklabilni komunalni otpad čine otpadna plastika, otpadni metal i otpadno staklo, a kad je to prikladno i druge vrste otpada koje su namijenjene recikliranju (npr. otpadni tekstil, otpadno drvo i sl.) 
     (5) Krupni (glomazni) komunalni otpad je predmet ili tvar koju je zbog zapremine i/ili mase neprikladno prikupljati u sklopu usluge prikupljanja miješanog komunalnog otpada. 


     (6) Problematični otpad je opasni otpad iz podgrupe 20 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu pri čemu se problematičnim otpadom smatra sve dok se ne nalazi kod proizvođača tog otpada. 
     (7) Tipizirani / standardizirani spremnici za prikupljanje  miješanog komunalnog otpada, biorazgradivog komunalnog otpada, problematičnog otpada, reciklabilnog otpada i krupnog (glomaznog) otpada (u daljnjem tekstu: spremnici za otpad) su: 
       -    plastični ili metalni spremnici volumena 120 litara, 240 litara, 1.100 litara, 5.000 litara, 7.000 litara,  7.500 litara i 10.000 litara  te
        -   polietilenske vreće s logotipom davatelja javne usluge volumena 120 litara (u daljnjem tekstu:PEHD vreće). 
   (8) Ugovor o korištenju  javne usluge (u daljnjem tekstu: Ugovor) je ugovor između davatelja javne usluge i korisnika javne usluge kojima se uređuje pružanje i korištenje javne usluge.
   (9) Zakon je Zakon o održivom gospodarenju otpadom.
   (10) Uredba je Uredba o gospodarenju komunalnim otpadom.
    Ostali pojmovi uporabljeni u ovoj Odluci imaju isto  značenje kao pojmovi uporabljeni u Zakonu i Uredbi.



Članak 3.
    (1) Prikupljanje miješanog komunalnog otpada i biorazgradivog komunalnog otpada te  odvojeno prikupljanje otpadnog papira, metala, stakla, plastike, tekstila, problematičnog otpada i krupnog (glomaznog) otpada ( u  daljnjem tekstu: javna usluga) obavlja se u okviru sustava sakupljanja komunalnog otpada sukladno propisanim standardima ( članak 6. Odluke) te podrazumijeva prikupljanje tog otpada na određenom području pružanja javne usluge putem spremnika za otpad od pojedinih korisnika i prijevoz tog otpada do ovlaštene osobe za obradu tog otpada.
    (2) Na području Općine Lovas javnu uslugu će pružati ono trgovačko društvo s kojim bude sklopljen ugovor o korištenju javne usluge nakon provedenog postupka davanja koncesije za obavljanje javne usluge prikupljanja, odvoza i zbrinjavanja miješanog komunalnog otpada, biorazgradivog komunalnog otpada i odvojeno skupljanja frakcija komunalnog otpada s područja Općine Lovas, sukladno važećim zakonskim i podzakonskim propisima. Područje Općine Lovas obuhvaća dva naselja: Lovas i Opatovac.
    (3)  Korisnik usluge na području pružanja javne usluge je vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja javne usluge. 

Članak 4.
    (1) Davatelj javne usluge osigurava odvojenu primopredaju miješanog komunalnog otpada, biorazgradivog komunalnog otpada, reciklabilnog komunalnog otpada, glomaznog otpada  i problematičnog otpada.



Članak 5.
(1) Davatelj javne usluge dužan je obračunati cijenu javne usluge na način kojim se  osigurava primjena načela ''onečišćivač plaća'', ekonomski održivo poslovanje te sigurnost, redovitosti kvalitetu pružanja te usluge sukladno odredbama Zakona o održivom gospodarenju otpadom, Uredbe o gospodarenju komunalnim otpadom i ove Odluke. 


     (2)  Davatelj javne  usluge dužan je korisniku usluge obračunavati cijenu javne usluge razmjerno količini predanog otpada u obračunskom razdoblju, pri čemu je kriterij količine otpada u obračunskom razdoblju volumen spremnika za otpad i broj pražnjenja spremnika sukladno ovoj Odluci. 
     (3)     U cijenu javne usluge uključeni su:
              - troškovi nabave i održavanja opreme za prikupljanje otpada,
              - troškovi prijevoza otpada,
              - troškovi obrade otpada,
              -troškovi prijevoza i obrade glomaznog otpada koji se prikuplja u okviru javne     
               usluge,
               -troškovi vođenja propisanih evidencija i izvješćivanja u vezi s javnom 
                uslugom.

Sustav sakupljanja komunalnog otpada


Članak 6. 
     (1)   Javna usluga prikupljanja miješanog komunalnog otpada i biorazgradivog komunalnog otpada pruža se i koristi u okviru sustava sakupljanja komunalnog otpada u skladu sa sljedećim standardima: 
               1.   korisniku usluge mora biti osigurana mogućnost odvojene predaje otpada na njegovom obračunskom mjestu i korištenjem mobilnog reciklažnog dvorišta te spremnika postavljenog na javnoj površini i odvoz glomaznog otpada, 
               2.  odvojena primopredaja miješanog komunalnog otpada i biorazgradivog  komunalnog otpada obavlja se putem spremnika za otpad kod korisnika usluge, na način da se otpadni papir i karton prikuplja odvojeno od biootpada.
(2)    U okviru sustava sakupljanja komunalnog otpada pruža se javna usluga prikupljanja miješanog i biorazgradivog komunalnog  otpada na lokaciji obračunskog mjesta korisnika usluge.
     (3)  U okviru sakupljanja komunalnog otpada pružaju se bez naknade za korisnika usluge sljedeće usluge povezane s javnom uslugom: 
 1. sakupljanje reciklabilnog komunalnog otpada na lokaciji obračunskog mjesta   korisnika usluge, na način i u spremniku koji propisuje davatelj javne usluge,
    2.   sakupljanje otpadnog papira, metala, plastike, stakla i tekstila putem spremnika  postavljenih na javnoj površini – Zeleni otoci,
    3.  sakupljanje glomaznog otpada u mobilnom reciklažnom  dvorištu i jednom godišnje na lokaciji obračunskog mjesta korisnika usluge,
    4.  sakupljanje otpada određenog posebnim propisom koji uređuje gospodarenje otpadom u mobilnom reciklažnom dvorištu. 
    (4)  Na  zahtjev korisnika usluge i uz naknadu prema važećem Cjeniku davatelja javne    usluge pružaju se sljedeće javne usluge: 
    1.   preuzimanje otpada iz stavka 2. ovog članka u slučaju iznimnog preuzimanja veće količine otpada,
    2.   preuzimanje glomaznog otpada, osim preuzimanja glomaznog otpada iz stavka 3. točke 3. ovoga članka.
    (5)   Spremnik za miješani komunalni otpad i spremnik za biorazgradivi komunalni otpad kod korisnika usluge ili postavljen na javnoj površini za određeni broj korisnika usluge iz stavka 1. ovoga članka smatraju se primarnim spremnikom propisanim posebnim propisom kojim se uređuje gospodarenje otpadom.








Obveze davatelja usluge


Članak 7.
    (1)     Davatelj javne usluge dužan je:
1.  prikupljati i odvoziti komunalni otpad na području Općine Lovas u skladu sa  Zakonom o održivom gospodarenju otpadom, Uredbom o gospodarenju komunalnim otpadom i ovom Odlukom. 
2. osigurati korisniku usluge spremnik za primopredaju miješanog komunalnog otpada,  biorazgradivog komunalnog otpada i reciklabilnog komunalnog otpada,
3.   označiti spremnik za otpad oznakom,
     4. dostaviti korisniku usluge Obavijest o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada iz članka 16. Uredbe o gospodarenju komunalnim otpadom,
5.   preuzeti sadržaj spremnika za otpad od korisnika usluge, 
6.  voditi evidenciju o preuzetoj količini otpada sukladno članku 17. Uredbe o gospodarenju komunalnim otpadom,
7.  odgovarati za sigurnost, redovitost i kvalitetu javne usluge,
8. osigurati provjeru da otpad sadržan u spremniku za otpad prilikom primopredaje odgovara vrsti otpada čija se primopredaja obavlja,
9. izraditi raspored prikupljanja komunalnog otpada za područje Općine Lovas (u daljnjem tekstu: raspored) te za njega ishoditi suglasnost nadležnog tijela, 
10. izraditi Cjenik ili izmjenu Cjenika javne usluge (u daljnjem tekstu: Cjenik), prije primjene Cjenika ishoditi suglasnost Općinskog načelnika, utvrđeni Cjenik poslati u Općinu Lovas radi objave u ''Službenom vjesniku Vukovarsko-srijemske županije'', a korisnika usluge putem mrežne stranice davatelja javne usluge obavjestiti o Cjeniku 30 dana prije primjene Cjenika, 
11. gospodariti s odvojeno sakupljanim komunalnim otpadom, uključujući preuzimanje i prijevoz tog otpada, sukladno propisanom redu prvenstva gospodarenja otpadom i na način koji ne dovodi do miješanja odvojeno sakupljenog komunalnog otpada s drugom vrstom otpada ili s otpadom koji ima drugačija svojstva, 
12. javnu uslugu obavljati redovito, u skladu s rasporedom te primjenjivim standardima propisanim za obavljanje djelatnosti.


Obveze korisnika usluge

Članak 8.
(1) Korisnik usluge je dužan:
 1.    koristiti javnu uslugu i predati miješani komunalni otpad i biorazgradivi komunalni otpad davatelju javne usluge na području na kojem se nalazi nekretnina korisnika usluge,
      2.  dostaviti davatelju javne usluge Izjavu o načinu korištenja javne usluge iz članka 19. ove Odluke,
      3.   preuzeti od davatelja javne usluge tipizirane/ standardizirane spremnike za otpad, 
      4.  omogućiti davatelju javne usluge pristup spremniku za otpad na mjestu primopredaje u slučaju kad mjesto primopredaje otpada nije na javnoj površini, u suprotnom davatelj javne usluge obračunat će naknadu za izvršenje dodatne usluge iznošenja spremnika za otpad. 





      5.    postupati s otpadom na obračunskom mjestu korisnika usluge na način kojim se ne dovodi u opasnost ljudsko zdravlje i ne dovodi do rasipanja otpada oko spremnika za otpad i i ne uzrokuje pojava neugode drugoj osobi zbog mirisa otpada. 
      6.   odgovaranje za postupanje s otpadom i spremnikom za otpad na obračunskom mjestu korisnika usluge sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci, 
      7.  zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika za otpad sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci,
      8.  predavati biorazgradivi komunalni otpad, reciklabilni komunalni otpad, problematični otpad i glomazni otpad odvojeno od miješanog komunalnog otpada, 
      9.   sav komunalni otpad predati na odvoz isključivo u tipiziranim / standardiziranim spremnicima za otpad, na za to predviđena mjesta, sukladno vrsti otpada i namjeni spremnika za otpad, poštujući pritom pravila o odvojenom prikupljanju različite vrste komunalnog otpada te pravila sustava sakupljanja komunalnog otpada iz članka 6. ove Odluke,
     10.  predavati problematični otpad u mobilno reciklažno dvorište,
     11. predavati krupni (glomazni) otpad u mobilno reciklažno dvorište te jednom godišnje (sukladno rasporedu davatelja javne usluge) na lokaciji obračunskog mjesta korisnika usluge,
     12. plaćati davatelju javne usluge cijenu javne usluge za obračunsko mjesto i obračunsko razdoblje,  u skladu s važećim Cjenikom javne usluge.


Način sakupljanja komunalnog otpada


Članak 9.
      (1)  Korisnici usluge dužni su iz komunalnog otpada izdvojiti otpadni papir i karton, metal, staklo, plastiku, drvo, tekstil, biootpad, krupni (glomazni) komunalni otpad te problematični otpad.
      (2) Prikupljanje reciklabilnog otpada, papira i kartona obavlja se u okviru javne usluge prema unaprijed utvrđenom rasporedu po sistemu ''od vrata do vrata'', putem zelenih otoka i mobilnog reciklažnog dvorišta, a prikupljanje biootpada obavlja se u okviru javne usluge prema unaprijed utvrđenom rasporedu po sistemu ''od vrata do vrata''.
     (3) Raspored zelenih otoka objavljuje se na mrežnim stranicama davatelja javne usluge i Općine Lovas. 

     (4) Reciklabilni otpad, papir i karton prikuplja se u spremnicima i PEHD vrećama za reciklabilni otpad koje osigurava davatelj javne usluge.
     (5) Davatelj javne usluge korisniku usluge osigurava 12 PEHD vreća godišnje za papir i karton i 12 PEHD vreća godišnje za plastični otpad, volumena od 120 litara ili tipizirani /
standardizirani spremnik.
     (6) U slučaju potrebe korisnika usluge za većim brojem PEHD vreća za reciklabilni otpad, papir i karton te plastični otpad, što se dokazuje uvidom u evidenciju davatelja javne usluge o preuzetim PEHD vrećama reciklabilnog otpada, papira i kartona te plastičnog otpada, iste može nabaviti od davatelja javne usluge bez naplate.










Članak 10.

(1) Miješani komunalni otpad prikuplja se u primarnim spremnicima za miješani komunalni otpad. Tipizirani / standardizirani spremnici za prikupljanje miješanog komunalnog otpada su plastični ili metalni spremnici volumena 120 litara, 240 litara i 1.100 litara, koje osigurava davatelj javne usluge.
(2) Korisnik usluge bira odgovarajući spremnik iz članka 2. stavka 7. ove Odluke, uz uvažavanje broja članova kućanstva i načina korištenja nekretnine, sukladno Cjeniku javne usluge.
(3) Miješani komunalni otpad može se prikupljati i u tipiziranim / standardiziranim metalnim spremnicima (kontejner) volumena 5.000 litara, 7.000 litara, 7.500 litara i 10.000 litara koje ne osigurava davatelj javne usluge, već nabavu i trošak snose korisnici ili se isti mogu iznajmiti od davatelja javne usluge.
(4) Iznimno, uz navedeni primarni spremnik miješani komunalni otpad se može sakupljati i odložiti u posebne standardizirane polietilenske vreće za miješani komunalni otpad s logotipom davatelja javne usluge (u daljnjem tekstu: PEHD vreće za miješani komunalni otpad) volumena 80 litara ili 120 litara, ukoliko količina otpada povremeno premašuje volumen tipiziranog / standardiziranog spremnika za prikupljanje miješanog komunalnog otpada, kroz čiju nabavnu cijenu se plaća trošak sakupljanja, odvoza i odlaganja predanog otpada.
(5) Biorazgradivi komunalni otpad prikuplja se u spremnicima za biorazgradivi komunalni otpad. Tipizirani / standardizirani spremnici za prikupljanje biorazgradivog komunalnog otpada su plastični ili metalni spremnici volumena 120 litara, 240 litara, 1.100 litara i polietilenske vreće za biorazgradivi komunalni otpad s logotipom davatelja javne usluge (u daljnjem tekstu: PEHD vreće za biorazgradivi komunalni otpad) volumena 120 litara, koje osigurava davatelj javne usluge.
(6) Korisnik usluge koji se odluči za kućno  kompostiranje biootpada mora to potrvrditi potpisom Izjave o načinu korištenja javne uslluge, u kojem slučaju davatelj usluge istom neće pružati uslugu odvoza biootpada.
(7) Plastika se prikuplja u tipiziranim / standardiziranim spremnicima za plastiku. Tipizirani / standardizirani spremnici za prikupljanje plastike su plastični ili metalni spremnici volumena 120 litara, 240 litara, 1.100 litara i polietilenske vreće za plastiku s logotipom davatelja javne usluge (u daljnjem tekstu: PEHD vreće za plastiku) volumena 120 litara koje osigurava davatelj javne usluge.
(8) Otpadni papir, metal, plastika, staklo i tekstil prikupljaju se u posebne spremnike koji se nalaze na javnim površinama (Zeleni otoci) ili u mobilnim reciklažnim dvorištima.
(9) Problematični otpad prikuplja se u spremnicima za problematični otpad koji se nalaze u mobilnom reciklažnom dvorištu.
(10) Glomazni otpad prikuplja se u mobilnom reciklažnom dvorištu te jednom godišnje na lokaciji obračunskog mjesta korisnika usluge (sukladno rasporedu davatelja javne usluge). Osim navedenog, davatelj javne usluge dužan je na pisani zahtjev korisnika naručene usluge osigurati preuzimanje glomaznog otpada od korisnika usluge na obračunskom mjestu korisnika usluge, pri čemu je korisnik usluge dužan platiti cijenu prijevoza tog otpada do reciklažnog dvorišta.
(11)Tipizirani / standardizirani spremnici za komunalni otpad kod korisnika usluge moraju imati oznaku naziva vrste otpada za koju je spremnik namijenjen, oznaku davatelja javne usluge i oznaku koja je u evidenciji o preuzetom komunalnom otpadu pridružena korisniku usluge i obračunskom mjestu.
(12) Spremnici za otpad postavljeni na javnoj površini moraju imati oznaku davatelja javne usluge, naziv vrste otpada za koju je spremnik namijenjen te kratku uputu o otpadu koji se sakuplja putem tog spremnika.
(13) Općina Lovas i davatelj javne usluge na svojoj mrežnoj stranici objavljuju i ažurno održavaju popis koji sadrži sljedeće informacije:




- lokacije mobilnih reciklažnih dvorišta po naseljima,
- lokacije spremnika za odvojeno sakupljanje komunalnog otpada i reciklabilnog otpada,
- područja u kojima se spremnici za odvojeno sakupljanje komunalnog otpada i reciklabilnog otpada izravno ustupaju korisniku usluge.


Članak 11.

(1) Pravnim i fizičkim osobama - obrtnicima davatelj javne usluge ne osigurava spremnike za odvojeno sakupljanje reciklabilnog i biootpada. 
(2) Pravna i fizička osoba - obrtnik može sa davateljem javne usluge sklopiti poseban ugovor za sakupljanje reciklabilnog i biootpada.


Članak 12.

Spremnici za odlaganje komunalnog otpada vlasništvo su davatelja javne usluge, osim spremnika koje su korisnici usluge nabavili o vlastitom trošku.

Članak 13.
(1) Na području Općine Lovas komunalni otpad se prikuplja i odvozi organizirano prema utvrđenom rasporedu.
(2) Davatelj javne usluge utvrđuje raspored odvoza komunalnog otpada na području Općine Lovas, a s rasporedom odvoza komunalnog otpada na pogodan način obvezan je
obavijestiti korisnike usluge.
(3) Nadležni upravni odjel Općine Lovas daje suglasnost na raspored odvoza komunalnog otpada.

Članak 14.

(1) Radnici davatelja javne usluge dužni su pažljivo rukovati spremnicima za otpad tako da se spremnici ne oštećuju, a odloženi otpad ne rasipa i ne onečišćuje okolina.
(2) Svako onečišćenje i oštećenje prouzrokovano odvozom otpada radnici davatelja javne usluge su dužni odmah otkloniti.
(3) Nakon pražnjenja spremnika za otpad radnici davatelja javne usluge su spremnik dužni vratiti na mjesto na kojem je bio odložen i zatvoriti poklopac spremnika.
(4) Komunalni otpad rasut oko spremnika za otpad prije pražnjenja i odvoza otpada, dužni su očistiti korisnici usluge.

Članak 15. 

U okviru sustava sakupljanja komunalnog otpada, davatelj javne usluge uz naknadu prema važećem Cjeniku javne usluge, pruža korisniku usluge na njegov pisani zahtjev, odnosno putem pisane narudžbe, sljedeće usluge povezane s javnom uslugom: 
1. preuzimanje veće količine miješanog komunalnog otpada,
2. preuzimanje glomaznog otpada, izvan javne usluge koju davatelj javne usluge pruža
prema unaprijed utvrđenom rasporedu, sukladno članku 17. stavku 3. ove Odluke,
   3. preuzimanje veće količine zelenog otpada, izvan javne usluge koju davatelj javne usluge     
   pruža prema unaprijed utvrđenom rasporedu,
4. preuzimanje građevinskog otpada. 







Krupni (glomazni) komunalni otpad

Članak 16. 
Krupni (glomazni) komunalni otpad je predmet ili tvar koju je zbog volumena i/ili mase neprikladno prikupljati u sklopu usluge prikupljanja miješanog komunalnog otpada. Naputkom o glomaznom otpadu ("Narodne novine", broj 79/15) propisane su sve vrste predmeta i tvari koje se smatraju krupnim (glomaznim) komunalnim otpadom.


Članak 17.

(1) Davatelj javne usluge je dužan u okviru javne usluge prema unaprijed utvrđenom rasporedu jednom u kalendarskoj godini preuzeti krupni (glomazni) komunalni otpad od korisnika usluge na obračunskom mjestu korisnika usluge bez naknade.
(2) Jedinstveni upravni odjel Općine Lovas daje suglasnost na raspored odvoza krupnog (glomaznog) komunalnog otpada.
(3) Davatelj javne usluge je dužan i izvan utvrđenog rasporeda na pisani zahtjev korisnika naručene usluge osigurati preuzimanje krupnog (glomaznog) komunalnog otpada od korisnika usluge na obračunskom mjestu korisnika usluge, pri čemu je korisnik usluge dužan platiti cijenu prijevoza tog otpada.
(4) Davatelj javne usluge je dužan preuzeti krupni (glomazni) komunalni otpad od korisnika usluge na obračunskom mjestu korisnika usluge u što kraćem roku koji zajednički određuju korisnik usluge i davatelj javne usluge.
(5) Zabranjuje se odvoženje i odlaganje krupnog (glomaznog) komunalnog otpada na površine koje za to nisu određene.
(6) Zabranjuje se odlaganje i skupljanje krupnog (glomaznog) komunalnog otpada na javnoj površini, osim putem spremnika za krupni (glomazni) otpad.


Prijevoz miješanog komunalnog otpada i biorazgradivog komunalnog otpada

Članak 18.
(1) Za sve korisnike usluge planirana dinamika preuzimanja sadržaja spremnika miješanog komunalnog otpada i biorazgradivog komunalnog otpada te prijevoz istog od obračunskog mjesta korisnika usluge u obračunskom razdoblju utvrđuje se u Izjavi o načinu korištenja javne usluge iz članka 19. ove Odluke, poštujući pritom broj minimalnih primopredaja:
           -  najmanje jednom tjedno za biootpad iz biorazgradivog komunalnog otpada,
- najmanje jednom mjesečno za otpadni papir i karton iz biorazgradivog komunalnog      otpada,
- najmanje jednom u dva tjedna za miješani komunalni otpad.
(2) Prijevoz miješanog komunalnog otpada obavlja se u redovitim odvozima:
-  za fizičke osobe u individualnom stanovanju jednom tjedno, 
-  za fizičke osobe u višestambenim objektima jednom tjedno,
- za pravne osobe i fizičke osobe – obrtnike jednom tjedno ili sukladno ugovorenim potrebama.
(3) Prijevoz otpadnog papira i kartona iz biorazgradivog komunalnog otpada, plastike i ostalih komponenti reciklabilnog otpada za sve korisnike usluge se obavlja u redovitim odvozima jednom mjesečno.








(4) Davatelj javne usluge prijevoz otpada iz stavka 2. i stavka 3. ovog članka može vršiti i u izvanrednim odvozima, prema pisanom zahtjevu korisnika usluge, a sukladno stvarnim potrebama.

Izjava o načinu korištenja javne usluge


Članak 19.
(1) Korisnik usluge dužan je dostaviti davatelju javne usluge Izjavu o načinu korištenja javne usluge (u daljem tekstu: Izjava).
(2) Izjava sadržava podatke propisane člankom 14. stavkom 2. Uredbe o gospodarenju komunalnim otpadom (Narodne novine, broj: 50/17).


Članak 20.
(1) Korisnik usluge je dužan vratiti davatelju javne usluge 2 primjerka potpisane Izjave u pisanom obliku u roku 15 dana od dana zaprimanja iste (poštom, elektroničkim putem, osobno), a davatelj javne usluge nakon zaprimanja Izjave dužan je vratiti jedan ovjereni primjerak Izjave u roku 8 dana od zaprimanja iste.
(2) Sadržaj i forma Izjave (Prilog 2 i 3) sastavni su dio ove Odluke.


Članak 21.
Davatelj javne usluge je dužan primijeniti podatak iz Izjave koji je naveo korisnik usluge (stupac: očitovanje korisnika usluge) kada je taj podatak u skladu sa Zakonom o održivom gospodarenju otpadom, Uredbom o gospodarenju komunalnim otpadom i ovom Odlukom.

Članak 22.
(1) Iznimno, davatelj javne usluge primjenjuje podatak iz Izjave koji je naveo davatelj javne usluge (stupac: prijedlog davatelja javne usluge) u sljedećem slučaju:
1. kad korisnik usluge ne dostavi davatelju javne usluge Izjavu u roku od 15 dana od    dana zaprimanja iste,
  2. kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika na način da zbroj svih udjela čini jedan, primjenjuje se prijedlog davatelja javne usluge koji je odredio volumen spremnika i udio korisnika usluge u korištenju zajedničkog spremnika.
        (2) Korisnik usluge dužan je obavijestiti davatelja javne usluge o svakoj promjeni podataka iz Izjave u roku od 15 dana od dana kad je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana nastupa namjeravane promjene, a promjena prijavljene promjene se primjenjuje od prvog dana sljedećeg obračunskog razdoblja ako je prijava promjene dostavljena davatelju javne usluge najkasnije do 25. u tekućem mjesecu.

Članak 23.

(1) U slučaju kad su korisnici usluge kućanstva koja koriste zajednički spremnik, davatelj javne usluge određuje volumen spremnika i udio korisnika usluge u korištenju zajedničkog spremnika na način da je kriterij za određivanje udjela korisnika usluge omjer broja fizičkih  osoba u kućanstvu korisnika usluge ali ne manje od jedan po nekretnini i ukupnog broja fizičkih osoba na obračunskom mjestu. 

Minimalno zaduženi volumen po korisniku iznosi 80 litara. Broj fizičkih osoba u kućanstvu korisnika usluge davatelj javne usluge utvrđuje na temelju očitovanja vlasnika odnosno korisnika nekretnine sadržanog u Izjavi.

(2) U slučaju kad su korisnici usluge kućanstva koja koriste zajednički spremnik, a nije postignut sporazum o njihovim udjelima, podatak o broju fizičkih osoba u kućanstvu davatelju javne usluge dostavlja ovlašteni predstavnik suvlasnika ako je postignut dogovor o zajedničkom nastupanju. Ako nije postignut dogovor o zajedničkom nastupanju prema davatelju javne usluge za dostavu podatka o broju fizičkih osoba u kućanstvu potrebna je većina glasova svih suvlasnika. U slučaju da davatelj javne usluge ne dobije podatak  broju fizičkih osoba u kućanstvu niti na jedan od opisanih načina (Izjava korisnika usluge, predstavnik suvlasnika, odnosno većina glasova svih suvlasnika) smatra se da volumen spremnika po kućanstvu iznosi 120 litara, a udio korisnika po kućanstvu iznosi jedan sve do trenutka postizanja sporazuma o njihovim udjelima.
(3) U slučaju kad su korisnici usluge kućanstva i pravne osobe ili fizičke osobe – obrtnici koji koriste zajednički spremnik, davatelj javne usluge određuje volumen spremnika i udio korisnika usluge u korištenju zajedničkog spremnika na način opisan u stavku 4. Ovog članka.
(4) Davatelj javne usluge utvrđuje (na temelju očitovanja vlasnika odnosno korisnika nekretnine sadržanog u Izjavi):
- za kućanstvo kao korisnika usluge - broj fizičkih osoba u kućanstvu, ali ne manje od jedan po nekretnini,
- za pravnu osobu kao korisnika usluge - broj zaposlenika odnosno korisnika nekretnine, ali ne manje od jedan po nekretnini,
- za fizičku osobu - obrtnika kao korisnika usluge - broj zaposlenika odnosno korisnika nekretnine, ali ne manje od jedan po nekretnini.
Zbrojem prethodno navedenih kategorija dolazi se do ukupnog broja fizičkih osoba na tom određenom obračunskom mjestu te se udio korisnika usluge u korištenju zajedničkog spremnika izračunava na način da se broj fizičkih osoba po pojedinom korisniku usluge (kućanstvu i pravnoj odnosno fizičkoj osobi – obrtniku) stavlja u omjer s ukupnim brojem fizičkih osoba na obračunskom mjestu. Minimalno zaduženi volumen po korisniku iznosi 80 litara.
(5) U slučaju kad su korisnici usluge kućanstva i pravne ili fizičke osobe – obrtnici koji koriste zajednički spremnik, a nije postignut sporazum o njihovim udjelima, podatak o broju fizičkih osoba u kućanstvu i broju zaposlenika odnosno korisnika nekretnine davatelju javne usluge dostavlja ovlašteni predstavnik suvlasnika ako je postignut dogovor o zajedničkom nastupanju. Ako nije postignut dogovor o zajedničkom nastupanju prema davatelju javne usluge za dostavu podatka o broju fizičkih osoba u kućanstvu i broju zaposlenika odnosno korisnika nekretnine potrebna je većina glasova svih  suvlasnika.  U slučaju da davatelj javne usluge ne dobije podatak o broju fizičkih osoba u kućanstvu i broju zaposlenika odnosno korisnika nekretnine niti na jedan od opisanih načina (Izjava korisnika usluge, predstavnik suvlasnika, odnosno većina glasova svih suvlasnika) smatra se da volumen spremnika  po kućanstvu i pravnoj ili fizičkoj osobi – obrtniku iznosi 120 litara, a udio korisnika po kućanstvu i pravnoj ili fizičkoj osobi – obrtniku iznosi jedan sve do trenutka postizanja  sporazuma o njihovim udjelima.







Članak 24.

Izjavom se definira broj i vrsta spremnika za otpad te volumen spremnika kojeg koristi korisnik usluge, kao i udio u spremniku kojeg koristi korisnik usluge.
     
                                                      Članak 25.

(1) Predstavnik suvlasnika ovlašten je za predstavljanje i zastupanje suvlasnika prema davatelju javne usluge uz uvjet ako su odabrani predstavnik suvlasnika s jedne strane i svi ili većina suvlasnika zaključili međuvlasnički ugovor iz kojeg je vidljivo da je predstavnik suvlasnika ovlašten za poduzimanje radnji iz ove Odluke.
(2) Promjena volumena spremnika za otpad i promjena pojedinačnog udjela zaduženja u korištenju zajedničkog spremnika, dostavlja se na propisanom obrascu davatelja javne usluge potpisanom od strane predstavnika suvlasnika ako je postignut dogovor o zajedničkom nastupanju prema davatelju javne usluge ili potpisom većine glasova svih suvlasnika ako nije postignut dogovor o zajedničkom nastupanju.
(3) Svaka promjena iz stavka 1. ovog članka se mora prijaviti davatelju javne usluge najkasnije do 25. u tekućem mjesecu, a prijavljenu promjenu davatelj javne usluge će primijeniti od prvog dana sljedećeg obračunskog razdoblja.


Cijena javne usluge

Članak 26.
Davatelj javne usluge obračunava korisniku usluge cijenu javne usluge prikupljanja miješanog i biorazgradivog komunalnog otpada (u daljnjem tekstu: cijena javne usluge).

 Članak 27.
(1) Obračunsko razdoblje određuje se u trajanju od jednog mjeseca.
(2) Cijena javne usluge određuje se Cjenikom javne usluge.

 Članak 28.
Strukturu cijene javne usluge čini:
-fiksni dio cijene: cijena obvezne minimalne javne usluge (MJU) i
-varijabilni dio cijene: cijena javne usluge za količinu predanog miješanog komunalnog otpada (JC x V x BP x U) i cijena ugovorne kazne (UK).

 Članak 29.

            Cijena javne usluge određuje se prema izrazu: C = MJU + (JC x V x BP x U) + UK
 MJU - cijena obvezne minimalne javne usluge
 JC - jedinična cijena pražnjenja volumena spremnika miješanog komunalnog otpada izražena u kunama sukladno Cjeniku javne usluge
 V - volumen spremnika
 BP - broj pražnjenja spremnika miješanog komunalnog otpada u obračunsko  razdoblju sukladno podacima u evidenciji
 U - udio korisnika usluge u korištenju spremnika
 UK - ugovorna kazna




 Članak 30.

(1) Obvezna minimalna javna usluga je dio javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela "onečišćivač plaća", ekonomski održivo poslovanje te sigurnost, redovitost i kvalitetu pružanja javne usluge.
(2) Cijena obvezne minimalne javne usluge određuje se Cjenikom javne usluge.

 Članak 31.

(1) Kad jedan korisnik usluge samostalno koristi spremnik za otpad, udio korisnika usluge u korištenju spremnika je jedan.
(2) Kad više korisnika usluge zajednički koriste spremnik, zbroj udjela svih korisnika, određenih međusobnim sporazumom ili prijedlogom davatelja javne usluge, mora iznositi jedan.


Članak 32.

Korisnik usluge dužan je platiti davatelju javne usluge iznos cijene javne usluge za obračunsko mjesto i obračunsko razdoblje, osim ako je riječ o obračunskom mjestu na kojem se nekretnina trajno ne koristi.

Članak 33.

(1) Korisnik usluge ne može privremeno odjaviti korištenje javne usluge na nekretnini.
(2) Nekretnina koja se trajno ne koristi je nekretnina za koju je utvrđeno da se ne koristi na temelju očitovanja vlasnika nekretnine i kad je potrebno na temelju podataka očitanja mjernih uređaja za potrošnju električne energije, plina, pitke vode ili na drugi način.
(3) Korisnik usluge može podnijeti zahtjev za odjavu korištenja javne usluge na nekretnini koja se trajno ne koristi (stan, kuća, poslovni prostor) ako istu neće koristiti minimalno godinu dana, a prilikom podnošenja zahtjeva za odjavom korištenja javne usluge dužan je vratiti zadužene spremnike za odlaganje otpada davatelju javne usluge i podmiriti sve dospjele račune.
(4) Na temelju zahtjeva korisnika usluge, davatelj javne usluge izdat će korisniku pisano odobrenje o odjavi korištenja javne usluge na nekretnini koja se trajno ne koristi.
(5) Korisnik usluge je dužan u roku šest mjeseci od izdavanja pisanog odobrenja o odjavi korištenja javne usluge davatelju javne usluge na odgovarajući način dokazati trajno nekorištenje nekretnine, sukladno odredbama stavka 2. ovog članka.
(6) Davatelj javne usluge ima pravo provjeriti koristi li korisnik usluge nekretninu za koju je podnio zahtjev za odjavom korištenja javne usluge na nekretnini koja se trajno ne koristi.

Članak 34.
(1) Svaku prijavljenu promjenu (promjena nositelja prava vlasništva ili korištenja nekretnine, prestanak korištenja nekretnine i sve druge prijavljene promjene) davatelj javne usluge ima pravo provjeriti, a prijavljenu promjenu davatelj javne usluge prihvatit će od prvog dana sljedećeg obračunskog razdoblja te ne postoji mogućnost retroaktivnog učinka prijavljene promjene. Prilikom promjene svi dospjeli računi moraju biti plaćeni.
(2) Prilikom konačnog prestanka korištenja javne usluge (promjena nositelja prava vlasništva nekretnine, prestanak postojanja građevine i sl.), dosadašnji korisnik usluge je dužan platiti sve do tada zaprimljene račune, vratiti zadužene spremnike za otpad i tek tada se može brisati iz evidencije davatelja javne usluge o preuzetom komunalnom otpadu.

Ugovor o korištenju javne usluge

Članak 35.

(1) Ugovor o korištenju javne usluge (u daljnjem tekstu: Ugovor) smatra se sklopljenim:
 1. kad korisnik usluge dostavi davatelju javne usluge Izjavu ili
 2. prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi davatelju javne usluge Izjavu.
(2) Bitne sastojke Ugovora čine ova Odluka, Izjava, Opći uvjeti ugovora i Cjenik javne usluge.
(3) Davatelj javne usluge dužan je omogućiti korisniku usluge uvid u akte iz stavka 2. ovoga članka prije sklapanja i izmjene i/ili dopune Ugovora te na zahtjev korisnika usluge.
(4) Prihvatljivi dokaz izvršenja javne usluge za pojedinog korisnika usluge predstavlja evidencija davatelja javne usluge o pruženoj usluzi (evidencija o preuzetom komunalnom otpadu) za pojedinog korisnika usluge.
(5) Općina Lovas i davatelj javne usluge dužni su putem sredstava javnog informiranja, mrežne stranice, dostavom pisane obavijesti ili na drugi za korisnika usluge prikladan način osigurati da je korisnik usluge, prije sklapanja Ugovora ili izmjene i/ili dopune Ugovora, upoznat s propisanim odredbama koje uređuju sustav sakupljanja komunalnog otpada, Ugovorom i pravnim posljedicama.
(6) Davatelj javne usluge je dužan na svojoj mrežnoj stranici objaviti i održavati poveznice na mrežne stranice Narodnih novina na kojima su objavljeni Zakon o održivom gospodarenju otpadom i Uredba o gospodarenju komunalnim otpadom, digitalnu presliku Odluke, digitalnu presliku Cjenika javne usluge i obavijest o načinu podnošenja prigovora sukladno obvezama iz posebnog propisa kojim se uređuje zaštita potrošača. 

Opći uvjeti ugovora o korištenju javne usluge prikupljanja miješanog komunalnog otpada i biorazgradivog komunalnog otpada

Članak 36.
 Opći uvjeti ugovora o korištenju javne usluge prikupljanja miješanog komunalnog otpada i biorazgradivog komunalnog otpada (u daljnjem tekstu: Opći uvjeti) s korisnicima usluge sastavni su dio ove Odluke (Prilog 1). 

Pružanje javne usluge u slučaju nastupanja posebnih okolnosti

Članak 37.
(1) Davatelj javne usluge se neće smatrati odgovornim za kašnjenja u ispunjenju ili neispunjenje obveza iz Ugovora koje je uzrokovano neočekivanim i nepredvidivim okolnostima izvan njegove razumne kontrole, kao što su radnje građanskih ili vojnih tijela, ograničenja uvedena zakonom, požar, poplava, nepristupačnost obračunskom mjestu zbog neočišćenog snijega, leda ili drugog razloga na koji davatelj javne usluge ne može utjecati, potres, eksplozija, rat, embargo, štrajkovi, lokalni ili nacionalni neredi i nemiri.


(2) U slučaju nastupa kašnjenja iz prethodnog stavka davatelj javne usluge će bez odgode o nastupu takvih okolnosti obavijestiti korisnike usluga putem mrežnih stranica ili na drugi prikladan način te se ispunjenje obveza davatelja javne usluge odgađa za vrijeme trajanja posebnih okolnosti.

Odredbe o ugovornoj kazni

Članak 38.
(1) Ugovorna kazna je iznos određen ovom Odlukom koji je korisnik usluge dužan platiti davatelju javne usluge u slučaju kad je postupio protivno Ugovoru.
         (2) Novčanom kaznom u iznosu od 2.000,00 kn kaznit će se pravna osoba ako:
1. ne predaje biorazgradivi, reciklabilni, problematični, i glomazni komunalni otpad odvojeno od miješanog komunalnog otpada, odnosno sav komunalni otpad ne prikuplja isključivo u odgovarajuće spremnike za otpad na za to predviđenim mjestima, sukladno vrsti otpada i namjeni spremnika,
2. spremnike za odlaganje komunalnog otpada smjesti na javnoj površini,
¸	3.  odlaže komunalni otpad izvan spremnika za odlaganje komunalnog otpada, u nestandardizirane spremnike, kutije ili drugu ambalažu,
4. ošteti spremnike za odlaganje komunalnog otpada, odnosno u njih ulijeva tekućine, baca žeravicu ili vrući pepeo, ostatke životinja, građevinski materijal, krupnu ambalažu, dijelove kućnog namještaja, opasni otpad i ostali iskoristivi otpad.
(3) Novčanom kaznom u iznosu od 500,00 kn kaznit će se i odgovorna osoba u pravnoj osobi koja počini prekršaj iz prethodnog stavka.
(4) Novčanom kaznom u iznosu od 1.000,00 kn kaznit će se fizička osoba koja obavlja samostalnu djelatnost i počini prekršaj opisan u članku 19. stavku 1. ove Odluke.
(5) Novčanom kaznom u iznosu od 1.000,00 kaznit će se pravna osoba ako:
1.  od davatelja komunalne usluge ne preuzme propisanu standardiziranu posudu za odlaganje komunalnog otpada,
2. onemogući pristup vozilu za odvoz komunalnog otpada na mjestu primopredaje u slučaju kad isto nije na javnoj površini,
3. s komunalnim otpadom postupa na način kojim se dovodi u opasnost ljudsko zdravlja i otpad rasipa oko spremnika.
(6) Novčanom kaznom u iznosu od 200,00 kn kaznit će se i odgovorna osoba u pravnoj osobi koja počini prekršaj iz prethodnog stavka.
(7) Novčanom kaznom u iznosu od 500,00 kn kaznit će se fizička osoba koja obavlja samostalnu djelatnost i počini prekršaj opisan u stavku 2. ovog članka.
(8) Novčanom kaznom u iznosu od 200,00 kn kaznit će se fizička osoba koja počini prekršaj opisan u stavku 2. ovog članka. 
(9) Kad više korisnika usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika snose svi korisnici usluge koji koriste zajednički spremnik sukladno udjelima u korištenju spremnika. 
Nadzor nad primjenom ove Odluke obavlja Jedinstveni upravni odjel (komunalni redari) Općine Lovas.












Zaštita prava korisnika

Članak 39.

(1) Korisnici usluge imaju mogućnost podnošenja pisanih prigovora poštom, telefaksom  ili elektroničkom poštom te u sjedištu davatelja javne usluge koji je dužan na takve prigovore odgovoriti u roku od 15 (petnaest) dana od dana zaprimanja prigovora.
(2) Davatelj javne usluge dužan je voditi i čuvati pisanu evidenciju prigovora korisnika usluge najmanje godinu dana od primitka prigovora korisnika.
(3) Rok za pisani prigovor na ispostavljeni račun je 8 (osam) dana od primitka računa, u protivnom se smatra da je ispostavljeni račun nesporan, a priloženi obračun pravilan.

Članak 40.

Nadzor nad provedbom ove Odluke biti će reguliran Odlukom o komunalnom redu.

Prijelazne i završne odredbe


Članak 41.
                 Danom primjene ove Odluke prestaju važiti Odluka o načinu pružanja javne usluge prikupljanja otpada na području Općine Lovas (Klasa: 363-02/15-01/01, Ur. Bro: 2196/05-15-01 od 16. Veljače 2015. Godine).

Članak 42.

 Naplata odvoza otpada do zaključenja svih pojedinačnih ugovora sukladno ovoj Odluci i do donošenja Cjenika u skladu s odredbama ove Odluke naplaćivat će se prema dosadašnjem načinu naplate.

Članak 43.

 Za sve što nije propisano odredbama ove Odluke primijenit će se odredbe Zakona o održivom gospodarenju otpadom i Uredbe o gospodarenju komunalnim otpadom.

Članak 44.
(1) Ova Odluka objavit će se u "Službenom vjesniku Vukovarsko-srijemske županije“, a stupa na snagu i primjenjuje se od 1. veljače 2018. godine.
(2) Ova Odluka dostavit će se Ministarstvu zaštite okoliša i energetike.
(3) Ova Odluka objavit će se na službenoj mrežnoj stranici Općine Lovas www.lovas.hr i na mrežnim stranicama davatelja javne usluge.



Klasa: 363-01/17-01/1
Urbroj: 2196/05-17-1
U Lovasu ,29. prosinca  2018.

